medieval-data/medieval-letters huggingface dataset:
LXXVIII.  A[delheidem] abbatissam et sorores Quedlinburgenses reprehendit « quod censum, ad indicium perceptae libertatis Romanae Ecclesiae debitum, diminuant, et cum in eisdem privilegiis sit expressum quod libram argenti Romano pontifici annuatim tribuere debeant, nonnisi marcam velint exsolvere, libram ibi marcam debere intelligi asserentes. » Attamen, petente S. praeposito Moguntino concedit « ut nonnisi marcam defaecati argenti ad pondus Coloniense ulterius annis singulis persolvant.   (Velletri, April. 14.) [Vide ERATH,  Cod. dipl. Quedlimb.,  103.] LXXIX.  Ad Petrum abbatem et capitulum Casinense.   (Velletri, Mart. 20.) [TOSTI,  Storia di Monte-Casino,  II, 210.]
Author: Lucius III

LUCIUS episcopus, servus servorum Dei, dilectis filiis P. abbati, et capitulo Casinensi, salutem et apostolicam benedictionem.

Cum monasterium vestrum multipliciter gravatum sit, et oppressum, et in praestanda procuratione his qui de curia nostra per vos saepius transeunt, expensas plurimas facere compellatur, super gravaminibus vestris paterna vobis volumus provisione prospicere, et onera vestra in quibus secundum Deum possumus relevare. Inde est quod cum interdum aliqui de curia nostra, et fratrum nostrorum in expensis monasterii apud Sanctum Germanum non necessitate sed voluntate morentur, praesentibus vobis litteris indulgemus, ut nemini de curia nostra vel fratrum nostrorum ultra unum vel duos dies apud Sanctum Germanum teneamini procurationem impendere, nisi forte infirmitas ipsum, vel alia manifesta necessitas detineret. Datum Velletri, XII Kalendas Maii.
LXXX.  Monasterio S. Remigii Remensi privilegia varia concedit.   (Velletri, Maii 10.) [VARIN,  Archives administ. de la ville de Reims,  I, II, p. 395.]
Author: Lucius III

LUCIUS episcopus, servus servorum Dei, dilectis filiis P. abbati, et fratribus S. Remigii Remensis, etc.

Auctoritate apostolica vobis indulgemus ut tam clericos quam laicos, ad vestram confugientes religionem, liceat vobis liberos et absolutos recipere et sine contradictione aliqua retinere. In parochialibus vero ecclesiis quas habetis liceat vobis libere idoneas personas eligere, et dioecesano episcopo praesentare, quibus animarum curam ipse committat, ita ut illi de spiritualibus, vobis autem de temporalibus debeant respondere. Liceat insuper vobis de redditibus unius parochiae duobus sacerdotibus qui ecclesiae deserviant, cum episcopali auctoritate pro vestra discretione et arbitrio providere, ita quod unus alio debeat subjacere, dummodo tanti sint redditus quibus uterque possit congrue sustentari. Paci praeterea et indemnitati vestrae paterna sollicitudine providentes, auctoritate apostolica inhibemus ne quis, infra clausuras et ambitus locorum et grangiarum vestrarum, aliquam violentiam facere, aut hominem aliqua temeritate capere seu interficere praesumat. Prohibemus insuper ne quoslibet vestros homines temere quisquam capere vel a dominio vestro alienare, aut indebitis hospitationum procurationibus et servitiis, seu quibuslibet injustis exactionibus audeat aggravare. Sane novalium vestrorum, quae propriis manibus vel sumptibus colitis, et de nutrimentis animalium vestrorum, nullus a vobis decimas exigere praesumat. Ad haec praesentibus litteris inhibemus ut nulli liceat in fundo vestro, vel in possessionibus ad vos spectantibus, quas ad proprios usus sub vestro dominio retinetis, sine licentia et auctoritate vestra aedificium aliquod fabricare. Indebitum etiam gravamen a vobis amovere volentes, in vos aut ecclesias vestras interdicti vel excommunicationis sententiam, sine manifesta et rationabili causa, proferri vetamus. Sepulturas quoque locorum vestrorum, in quibus sex monachi ad minus fuerint, liberas esse decernimus, ut eorum devotioni et extremae voluntati qui se illic sepeliri deliberaverint, nisi excommunicati vel interdicti sint, nullus obsistat, salva tamen illarum ecclesiarum canonica justitia a quibus mortuorum corpora assumuntur. Cum autem generale interdictum terrae fuerit, liceat vobis fratres et servientes in eisdem domibus commorantes, et eos qui se religioni vestrae reddiderint, nisi forte nominatim fuerint interdicti vel excommunicati, vel aliud de ratione obstiterit, in coemeteriis vestris Christianae tradere sepulturae. Nulli ergo. . . . Datum Velletri, VI Id. Maii.
LXXXI.  Refutationem pravae consuetudinis, quam Bulcardus de Montemorenciaco in vineis monasterii S. Dionysii, in Dioilo villa sitis, habebat, et rotaticum quod in terra sua idem Bulcardus habebat, sicut ea monasterio remisit, » confirmat.   (Velletri, Maii 14.) [DOUBLET,  Hist. de Saint-Denys,  t. I, p. 516.]
Author: Lucius III

Quoties piis locis et religiosis personis aliqua remittuntur seu pietatis intuitu conferuntur, ne in posterum alicujus malignitate turbentur vel in dubium valeant revocari, scripturae sunt fidei committenda et apostolicae tuitionis munimine roboranda. Eapropter, dilecti filii, vestris justis petitionibus grato concurrentes assensu, refutationem pravae consuetudinis, quam Bulcardus de Montemorenciaco in vineis vestris monasterii in Dioilo villa sitis habebat; et rotagicum, quod in terra sua idem Bulcardus habebat, sicut ea rationabiliter monasterio vestro, fratribus suis, Herveo scilicet et Theobaudo de Marli volentibus et laudantibus remisit atque concessit, auctoritate apostolica confirmamus et praesentis scripti patrocinio communimus, statuentes ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem, etc.

Datum Velletri, secundo Idus Martii 1182.
LXXXII.  Ad capitulum Narbonense.   (Velletri, Maii 16.) [  Gall. Christ. nov.,  VI, Instr., 46.]
Author: Lucius III

LUCIUS episcopus, servus servorum Dei, dilectis filiis capituli Narbonensis, salutem et apostolicam benedictionem.

Venientes ad nos venerabiles fratres nostri Magalonensis et Biterrensis episcopi nostro apparatui suggesserunt, quod cum Ecclesia vestra esset non solum archiepiscopo, sed etiam personis aliis destituta, juramento praestito promisistis, quod mandato venerabilis fratris nostri Albanensis episcopi, qui tunc in partibus illis legationis officio fungebatur, de ordinatione ipsius ecclesiae sine contradictione qualibet pareretis; caeterum quia idem episcopus, antequam vestram ecclesiam ordinasset, ad sedem apostolicam rediit, nos providere volentes, ne personarum defectu eidem ecclesiae quodlibet incommodum perveniret, praedicto episcopo dedimus in mandatis, ut, sicut a vobis in eum religione jurisjurandi fuerat compromissum, jam dictam ecclesiam ordinaret; ipse vero cum consilio praedictorum episcoporum tres archidiaconatus vacantes, et sacristiam in ipsa ecclesia de personis idoneis ordinavit, et canonicum quemdam instituit, mandans vobis in virtute praestiti juramenti, ut personas illas in suos personatus, et praebendam admittere minime differatis, et redditus et loca sua libere permittatis habere: nos utique, quod ab eodem Albanensi factum est, ratum habentes, mandamus vobis atque praecipimus, quatenus ad mandatum ipsius Albanensis, sicut juramento tenemini, ordinationem ejus, contradictione et appellatione cessante, ratam habeatis et firmam, nec aliqui vestrum personas ab eo, sicut diximus, ordinatas impediant, quominus per investituram supradicti Biterrensis pacifice praescriptos personatus habeant et praebendam. Datum Velletri, decimo septimo Kalendas Junii.
LXXXIII.  Abbatem et monachos Uranenses jubet archiepiscopo Ravennati obedire.   (Velletri, Maii 18.) [MITTARELLI,  Annal. Camaldul.,  IV, App., p. 111.]
Author: Lucius III

LUCIUS episcopus, servus servorum Dei, dilectis filiis abbati et monachis de Urano, salutem et apostolicam benedictionem,

Significavit nobis venerabilis frater noster archiepiscopus Ravennas quod, cum vos, monachi, ab officio, quia non eligebatis abbatem, nec suspensionem servastis, nec de contemptu sententiae, sicut injunximus, satisfacere jam dicto archiepiscopo curavistis, abbatem vos elegistis ad mandatum apostolicum iteratum. Quoniam igitur a tempore quod hominum excedit memoriam, omnes abbates monasterii vestri usque ad dilectum filium nostrum P. nunc Camaldulensem priorem, praedecessoribus suis obedientiae juramento asserit promisisse, tibi, fili abbas, per apostolica scripta mandamus et districte praecipimus, quatenus omnem obedientiam et reverentiam infra XL dies post horum susceptionem eidem archiepiscopo promittas et serves, quam praedecessores tui ejus antecessoribus archiepiscopis promittas. . . . . . . non obstante quod jam dicto priori sanctae recordationis A. . . . papa praedecessor noster pro tempore personaliter dignoscitur indulsisse. Ad haec praesentium auctoritate injungimus.. . . . . concessiones Ravennatis Ecclesiae, quas tenetis archiepiscopo sine difficultate. . . . . vel si cum eo nequiveritis amicabiliter convenire. . . . . venerabilibus fratribus Feretrano et Faventino episcopis, et dilecto filio praeposito Feretrano. . . . . ratis justitiae plenitudine exhibere. Datum Velletri, XV Kal. Junii. Ego Petrus Turriensis Cesenas tabellio, sicut vidi et perlegi in litteris Catholicis sigillo apostolico signatis, ita scripsi et exemplavi.
LXXXIV.  Vizeliacensi et Flavinianensi abbatibus mandat, cogant canonicos Cabilonenses et Matisconenses, ut monasterio Trenorciensi subtractas ecclesias restituant.   (Velletri, Maii 23.) [JUENIN,  Nouv. Hist. de Tournus,  Preuves, p. 179.]
Author: Lucius III

LUCIUS episcopus, servus servorum Dei, dilectis filiis Vigiliacensi et Flaviniacensi abbatibus, salutem et apostolicam benedictionem.

Querelam dilectorum filiorum nostrorum abbatis et monachorum Trenorciensis monasterii ad nos delatam accepimus, quod dilecti filii canonici Cabilonenses ecclesiam de Giniaco, ecclesiam de Molesia, eis contra justitiam abstulerunt. Ad haec prior et canonici regulares ecclesiae Sancti Petri Matisconensis, ecclesiam de Sancto Tauro apud castrum Rainaldi jam dictis monachis, sicut asseritur, praesumpserunt auferre. Nolentes igitur sustinere quod praefatum coenobium sui juris dispendium patiatur, discretioni vestrae per apostolica scripta mandamus, quatenus praescriptarum ecclesiarum detentores eas praefatis monachis restituere, vel in praesentia vestra plenam justitiam exhibere moneatis diligentius et ecclesiastica districtione cogatis. Datum Velletri, X Kalendas Junii. In plumbo, LUCIUS PAPA III.
LXXXV.  Sententiam ab archiepiscopo Viennensi et episcopo Genevensi in comitem Genevensem latam, confirmat.   (Velletri, Jun. 1.) [SPON,  Hist. de Genève,  edit. 1730, in-12, t. III, p. 64.]
Author: Lucius III

LUCIUS episcopus, servus servorum Dei, venerabilibus fratribus Viennensi archiepiscopo et Gebennensi episcopo, salutem et apostolicam benedictionem.

Quoties in malefactores Ecclesiarum ecclesiasticae districtionis sententia pro eorum excessibus canonice promulgatur, tandiu in sua debet firmitate consistere donec malefactores ipsi cogantur cum satisfactione condigna quae perperam gesserant emendare. Hinc est quod sententiam quam in comitem Gebennensem et terram ejus pro damnis et injuriis Gebennensis Ecclesiae canonice promulgastis, auctoritate apostolica confirmamus et usque ad satisfactionem debitam praecipimus inviolabiliter observari. Datum Velletri, Kalendas Julii.
LXXXVI.  Ecclesiae Basenvillensis immunitatem confirmat.   (Velletri, Jun. 2.) [MARTEN.  Anecdot.,  I, 589.]
Author: Lucius III

LUCIUS episcopus, servus servorum Dei, dilectis filiis priori et fratribus de Basenvilla, salutem et apostolicam benedictionem.

Justis petentium desideriis facilem decet nos praebere assensum, et vota quae a rationis tramite non discordant, effectu prosequente complere. Eapropter, dilecti in Domino filii, vestris justis postulationibus grato concurrentes assensu, immunitatem et absolutionem in redditibus, procurationibus, consuetudinibus, exactionibus et aliis, exceptis feodis militum, a nobili viro Simone de Nealfa pro anima nobilis viri Simonis de Maurepast in praesentia bonae memoriae L. quondam illustris Francorum regis et venerabilis fratris nostri W. tunc Senonensis, nunc vero Remensis archiepiscopi vobis et successoribus vestris pia devotione factam, sicut in authenticis rescriptis praedictarum personarum habetur, devotioni vestrae auctoritate apostolica confirmamus, et praesentis scripti patrocinio communimus: statuentes, ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Velletri, IV Nonas Junii.
LXXXVII.  Ad [Willelmum] Remensem archiepiscopum.--Queritur quod solvat ligatos ab episcopo Belvacensi.   (Velletri, Jun. 9.) [  Ibid.,  622.]
Author: Lucius III

LUCIUS episcopus, servus servorum Dei, venerabili fratri Remensi archiepiscopo, Sanctae Sabinae cardinali, apostolicae sedis legato, salutem et apostolicam benedictionem.

Cum quantum venerabilem fratrem nostrum Ph. Belvacensem episcopum ex causis pluribus diligere debeas et propensius honorare, fraternitatis tuae prudentia non ignoret, grave gerimus admodum et molestum quod, sicut ex conquestione ipsius audivimus, parochianis illius, quos pro suis excessibus ligat, eo inconsulto, absolvis; in quo non parum auctoritati ejus detrahitur et honori. Sane, sicut eo significante accepimus, eum nobilem virum et comitem Clarimontis excommunicationi, et terram ejus interdicto, de mandato tuo et consilio subjecisset, ei sine satisfactione aliqua pro arbitrio tuo absolutionis beneficium impendisti, juramento recepto, sed nihil ad satisfactionem pertinente praecepisti. Quoniam ergo quanto sincerius eumdem episcopum sua et suorum consideratione diligimus, et honorem illius liberrime conservamus illaesum, tanto minus volumus quod in ejus redundat injuriam sustinere, fraternitati tuae auctoritate apostolica prohibemus, ne dignitati ejus in aliquo deroges, neque sententias quas ipse protulerit, in ejusdem releves dispendium, vel gravamen: alioquin quantumcunque tibi, sicut venerabili fratri et magno Ecclesiae membro velimus, gravamen illius non poterimus relinquere incorrectum. Datum Velletri, IV Nonas Junii.
XC.  Ecclesiae S. Dionysii de Passu protectionem suscipit et possessiones confirmat.   (Velletri, Jan. 12.) [  Collection des Cartulaires,  t. V, p. 501.]
Author: Lucius III

LUCIUS episcopus, servus servorum Dei, dilectis filiis canonicis ecclesiae Sancti Dionysii de Passu, tam praesentibus quam futuris canonice substituendis, in perpetuum. . .

Eapropter, dilecti in Domino filii, vestris justis postulationibus clementer annuimus, et praefatam ecclesiam Sancti Dionysii de Passu, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus; statuentes, ut quascunque possessiones, quaecunque bona, . . . in quibus haec propriis duximus exprimenda vocabulis: redditus quos habetis a capitulo Parisiensi, videlicet duos modios et octo sextarios purioris frumenti granarii sui, ad minam regiam, exceptis septem modiis qui dicuntur de altaribus, et unicuique canonicorum Ecclesiae vestrae, tantum de pane et vino, quod dicitur Quadragesimae, quantum et uni canonicorum residentium Beatae Mariae, domum quae est in claustro juxta ecclesiam vestram, et domos quae sunt extra portam claustri ad posternam, quae duobus canonicis sunt assignatae ex dono Simonis de Sancto Dionysio; molendinum de Genestai, domos, vineas, prata, censum de Botunvileir, pastum, terram et justitiam, cum omnibus appendiciis in episcopatu Meldensi; decimam de Parvo Nanteolo, decimam de Vinantis, decimam de Tuiz, feudum decimae de Sancto Maximo, quam Bulchardus de Sanci tenet in feudo a vestra ecclesia, in episcopatu Parisiensi; decimam de Alneto et decimam de Dimiacho, quas de concessione Mauricii, Parisiensis episcopi, possidetis ex dono Petri, canonici Ecclesiae vestrae; quinque solidos de censu apud Argentolium, et decimam vini quae pertinet ad ipsum censum; tres solidos et quatuor denarios, juxta burgum Sancti Dionysii; terram de Miliaco arabilem, vineas, prata, domum, molendinum in Mibreyo situm, quod dicitur Quartum Molendinum, cujus medietatem emit viginti libras Parisiensis monetae, reliquam vero partem emit sexdecim libras; ex domo Barbedauri decani Beatae Mariae Parisiensis, vineas apud Montem Camacum, ad luminare ecclesiae vestrae; et ex dono Richeldis sororis Simonis de Sancto Dionysio, IV solidos censuales apud Sanctum Medericum. Decrevimus ergo ut nulli omnino hominum fas sit, etc. . . Datum Velletri, per manum Alberti sanctae Romanae Ecclesiae presbyteri cardinalis et cancellarii, II Idus Januarii, indictione prima, Incarnationis Dominicae anno 1182, pontificatus vero domini Lucii papae III anno secundo.
XCI.  Ecclesiam S. Eusebii Vercellensem tuendam suscipit, canonicorumque possessiones confirmat.  
           (Fragmentum. )   (Velletri, Jan. 16.) [UGHELLI,  Italia sacra,  IV, 783.]
Author: Lucius III

Datum Velletri, per manus Alberti, S. Romanae Ecclesiae cardinalis et cancellarii, XVII Kal. Febr., indict. XV, Incarnationis Dominicae anno 1182, pontificatus II.
XCII.  Petro episcopo et capitulo Carnotensi concedit « ut honores Carnotensis Ecclesiae aliis de caetero minime concedantur, nisi qui residentiam se promiserint habituros.  »  (Velletri, Jan. 17.) [D' ACHERY,  Spicil.  ed. in-fol., III, 547.]
Author: Lucius III

LUCIUS episcopus, servus servorum Dei, venerabili fratri PETRO episcopo, et dilectis filiis G. decano et capitulo Carnotensi, salutem et apostolicam benedictionem.

Cum ab eo cui plus committitur, amplius exigatur, dignum est et consonum rationi ut qui in Ecclesia vestra prae aliis honorantur, studiosius illi deserviant et utilitati ipsius intendant. Hac itaque ratione inducti, auctoritate duximus apostolica statuendum, ut honores Carnotensis Ecclesiae aliis de caetero minime concedantur, nisi qui secundum antiquam et rationabilem consuetudinem residentiam se promiserunt habituros. Si autem post promissionem suam hoc nequaquam impleverint, ab ipsis reddantur honoribus alieni. Ad haec auctoritate apostolica inhibemus ne quis in alia ecclesia beneficium habens, in canonicum ecclesiae vestrae aut plebanum presbyterum admittatur, nisi priori cesserit beneficio, et a proprio fuerit episcopo absolutus. Decernimus ergo ut nulli omnino hominum liceat hanc paginam nostrae constitutionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Velletri, XVI Kalend. Februarii.
XCIII.  Joanni Magalonensi episcopo ecclesias quasdam confirmat.   (Velletri, Jan. 24.) [  Gall. Christ. nov.,  VI, Instr., 362.]
Author: Lucius III

LUCIUS episcopus, servus servorum Dei, venerabili fratri JOANNI Magalonensi episcopo, salutem et apostolicam benedictionem.

Pervenit ad nos quod episcopatus tuus ex parte magna sit praedonum incursione vastatus, unde cum quarumdam ecclesiarum ad jus episcopale pertinentium presbyteri sint defuncti, eas tibi specialius reservasti, exposcens illas tibi a sede apostolica confirmari. Eapropter tuis postulationibus grato concurrentes assensu, ecclesiam S. Genesii de Gigeano, S. Andreae de Cucullo, S. Michaelis de Mujulano, S. Michaelis de Aguzanicis, ecclesiam de Cazillaco, et S. Petri de Agantico, sicut eas rationabiliter et sine controversia possides, personae tuae auctoritate apostolica confirmamus, et praesentis scripti patrocinio communimus. Datum Velletri, IX Kalend. Februar., pontificatus anno tertio
XCIV.  Episcopum Catanensem, archiepiscopi Monteregalensis suffraganeum factum, pallii gestandi potestate privat.   (Velletri, Febr. 4.) [PIRRI,  Sicilia sacra,  I, 532.]
Author: Lucius III

LUCIUS episcopus, servus servorum Dei, venerabili fratri GUILLELMO archiepiscopo Montisregalis, ejusque successoribus canonice substituendis, in perpetuum.

Ne occasione pallii, cujus usum de indulgentia sedis apostolicae Catanensis episcopus solitus est habere, inter ecclesiam Montisregalis et Catanensem episcopum lis oriatur, apostolica sanctione sancimus, et tam tibi quam successoribus tuis praesenti pagina confirmamus, ut post obitum venerabilis fratris nostri Catanensis episcopi, qui nunc est, ejus successor non utatur pallio. Datum Velletri, II Nonas Februarii, 1184.
XCVI.  Cephaloediensi et Pactensi episcopis praecipit, ut Richardo, archiepiscopo Massanensi, obtemperent.   (Velletri, Febr. 9.) [PIRRI,  Sicilia sacra,  I, 398.]
Author: Lucius III

LUCIUS episcopus, servus servorum Dei, venerabilibus fratribus Cephaludensi et Pactensi episcopis, et dilectis filiis abbatibus et aliarum Ecclesiarum praelatis, Messanensis ecclesiae metropolitico jure subjectis, salutem et apostolicam benedictionem.

Universitatem vestram credimus non latere quod ad hoc supernae dispositionis provisio gradus in ecclesia esse voluit, et ordines constituit esse distinctos, ut, dum minores potioribus reverentiam exhiberent et majores minoribus dilectionem impenderent, vera concordia fieret et recte officiorum se gereret administratio singulorum. Hinc Apostolus ait: Qui potestati resistit, Dei ordinationi resistit . Quapropter, per apostolica vobis scripta mandamus atque praecipimus, quatenus venerabili fratri nostro Richardo archiepiscopo vestro debitam obedientiam et reverentiam exhibentes, quae secundum Deum vobis injunxerit, contradictione cessante suscipiatis humiliter et firmiter observetis: id quod de virtute possitis commendari et doceatis exemplo subjectos, qualiter superiores oportet honorari; justum est enim et canonicae consentaneum sanctioni, ut qui se . . . aliis esse praelatum, reverentiam quam exigit, ipso impendat. Datum Velletri, V Idus Februarii.

Notes: (Rom. XIII)
XCVIII.  Compositionem Caldenbornensis monasterii et Rodensis confirmat.   (Velletri, Febr. 25.) [SCHOETTGEN et KREYSIG.,  Diplomat.,  II, 702.]
Author: Lucius III

LUCIUS episcopus, servus servorum Dei, dilecto filio praeposito Caldenbornensi, salutem et apostolicam benedictionem.

Ea quae in controversiam devenisse noscuntur et interveniente compositione amicabili sunt finita, ne in recidivae contentionis scrupulum relabantur, scripturae sunt serie prosequenda et apostolico munimine roboranda. Pervenit quod quidem ad nos inter ecclesiam Caldenbornensem, in qua praepositurae officium administras et ecclesiam Rodensem controversia quaedam fuit olim diutius agitata, quam venerabilis frater noster Wigmannus Magdeburgensis archiepiscopus et dilectus filius Halberstadensis electus de consensu partium finierunt, ita quod ecclesiae tuae Rodensis praepositus de suorum canonicorum assensu sex mansos et dimidium, sitos in Elvenstedte, et unum situm in Amalungesdorff, et duas areas in Blackeneim solventes duos solidos, assignavit, ea videlicet conditione, ut querela de jam dictis praediis perpetuo conquiescat. Hanc igitur compositionem, sicut canonice facta est et ab utraque parte suscepta, auctoritate apostolica confirmamus et praesentis scripti pagina et patrocinio communimus. Praeterea quaedam praedia, videlicet in Gerendorff duos mansos solventes triginta solidos, Gerbenstede tres mansos solventes duo talenta et sex solidos, in Gorditz unum mansum solventem quatuordecim solidos, quae emerunt a Merseburgensis Ecclesiae canonicis, et quaedam praedia quae receperunt in concambio a charissimo in Christo filio nostro Frederico illustri Romanorum imperatore, scilicet in villa Vinkele decem talenta et decem solidos, in Wulfferstede quinque talenta et decem solidos, in Warrenstede quatuor talenta. Haec siquidem omnia sint praedictae ecclesiae Caldenbornensi, quae Caldenbornensis ecclesia pacifice et sine controversia possidet, auctoritate apostolica eidem ecclesiae duximus confirmanda et praesentis scripti serie munienda, statuentes ut nulli hominum liceat hanc paginam nostrae confirmationis infringere vel ei ausu temerario contraire. Si quis autem hoc attentare praesumpserit, omnipotentis Dei et SS. apostolorum ejus Petri et Pauli se noverit indignationem incursurum. Datum Velletri, quinto Kal. Mart.